प्रधानमंत्री नरेंद्र मोदी का संसदीय क्षेत्र वाराणसी बीजेपी के मिशन 2019 का प्रमुख केंद्र बनने जा रहा है। ‘युवा उद्घोष’ कार्यक्रम के जरिए मिशन को आगाज देने के बाद अब राष्ट्रीय स्वयंसेवक संघ (आरएसएस) के सर संघचालक मोहन भागवत की ‘पाठशाला’ लगेगी। 15 से 21 फरवरी तक काशी प्रवास के दौरान सर संघचालक के साथ भैयाजी जोशी, सुरेश सोनी और डॉ. कृष्ण गोपाल सरीखे दिग्गज नेता रहेंगे। संभवत: यह पहला मौका होगा जब संघ, सरकार और बीजेपी के कद्दावर नेताओं का यहां जमावड़ा लगे। आगामी लोकसभा चुनाव की तैयारियों के बीच संघ प्रमुख का काशी प्रवास एवं दिग्गजों की मौजूदगी को देखते हुए राजनीतिक हवा ने भी जोर पकड़ा है।